‘Superster’ sterk aan ná ongelukShaun Tait ná hy Supersterre gewen het. Die sanger Shaun Tait wat die talentprogram Supersterre op 14-jarige ouderdom gewen het, sterk aan na ŉ motorongeluk Maandagmiddag. Louis van den Berg, Tait se bestuurder, het gesê die ongeluk het in die Milnerton-omgewing, net buite Kaapstad, plaasgevind. “Tait was by sy kerk, Planetshakers, die middag waarna hy op pad huis toe was toe die ongeluk plaasgevind het. Hy het ernstige harsingskudding opgedoen en ook twee ribbes gebreek. Hy kan niks van die voorval onthou nie,” het Van den Berg gesê. Van den Berg het gesê Tait sterk tans in ŉ hospitaal aan. “Hy sê net hy is bly dat niemand anders beseer is nie. Daar was wel ŉ ander motor betrokke, maar die bestuurder het geen beserings opgedoen nie.” Tait het gesê die ergste vir hom is dat hy niks kan onthou nie. Owerhede ondersoek omstandighede rakende die ongeluk. Tait het in 2004 oornag bekend geraak toe hy aan Patricia Lewis se talentprogram, Supersterre, deelgeneem en gewen het. Hy was ŉ paar jaar uit die musiekbedryf en het in 2017 weer begin optree. Sy jongste enkelsnit, “Crazy for You”, is onlangs uitgereik. Shaun Tait (2017). Foto: Facebook